MyMusic » Események » Compact Disco év- és turnézáró koncert a Symbolban
Compact Disco év- és turnézáró koncert a Symbolban
A 2013-as év ismét nem múlt el tétlenül a Compact Disco életében: a rengeteg fellépés mellett megjelent harmadik albumuk, a The Storm is, valamint két új vendégművésznő is érkezett a csapatba. Török Emese tavasszal csatlakozott a zenekarhoz és dobolásával elismerő kritikát kapott szakmai berkekben. Ezek után döntött úgy a csapat, hogy az új album turnéjára már a gitáros szerepre is egy női muzsikust keresnek, így találták meg Lahucsky Krisztinát, aki már korábban is zenélt együtt Emesével.
A sikeres országos lemezbemutató körút idei része most lezárul, mégpedig 2013. december 28-án a budapesti Symbolban. A helyszín szinte már kultikus a csapat életében, erről Walkó Csaba énekes így mesél: „Nagyon sok szép emlékünk van a Symbolról, itt volt az első teltházas koncertünk - ez a koncert nem sokkal a második lemezünk megjelenése után történt, ekkor indult el igazán a zenekar. Azóta többször is játszottunk ott, de az a fellépés mindenképpen meghatározó a zenekar életében.”
Csaba azt is elmondta, hogy a két lány rendkívüli színt ad a zenekar koncerthangzásának, általuk még lendületesebb lett egy-egy fellépés, de természetesen a régi Compact Disco-s elemek is megmaradtak. „Még ismerkedik a közönség harmadik lemezünk dalaival, ám a We Will Not Go Down és a The Storm már most nagy kedvencek, hiszen azokat már hallhatta a nagyérdemű a rádiókban. Persze a régebbi dalainkra is nagy buli kerekedik.”
A Symbol-os koncert nem csak a turné, de az év lezárása is lesz a zenekar számára. De vajon mit kívánnak az új évre? „Folyamatos fejlődés jellemzi a zenekar munkáját, szeretném, ha ezt a tendenciát folytatnánk, és természetesen minél több emberhez szeretnénk eljutni, minél többet koncertezni. De ami a legfontosabb: egészséget szeretnék kívánni mindenkinek” – mondta a frontember.
Compact Disco év- és turnézáró koncert
2013. december 28., 22:00
Symbol Budapest, Budapest 1036, Bécsi út 56.
Belépő: hölgyeknek éjfélig 1000 Ft, ezt követően egységesen 2000 Ft
2013, Budapest, Compact Disco, koncert, Symbol, Walkó Csaba